Illum spiss nisma l-kliem, "evangelizzazzjoni u katekezi". Tista tghidli jekk hemmx differenza bejniethom u jekk iva, x'inhi? Spiss staqsejt din id-domanda imma qatt ma rcevejt twegiba cara u konvincenti. Kultant nahseb li min juzhom ikun qed ifisser l-istess haga. (Mary Muscat – 31 Awwissu 2011) TWEĠIBA minn Dun Rene' Camilleri Differenza bejn Evanġelizzazzjoni u Katekeżi Il-missjoni tal-Knisja li tevanġelizza toħroġ diġa mill-Vanġelu meta Gesu' bagħat lill-Appostli biex ixandru l-Vanġelu. Il-Knisja tevanġelizza b'ħafna modi u lil diversi kategoriji ta' nies. Anke fuq livell universali, ċioe' lil nies li ma jappartjenux lilha bħala membri, il-Knisja twassal il-Bxara t-Tajba tal-Vanġelu b'mod ġenerali. Per eżempju l-Enikliċi tal-Papiet huma indirizzati lil kulħadd, inkluż lil nies ta' rieda tajba. Anke meta aħna stess qed nitkellmu fuq programm tat-televiżjoni, jista' jkun mezz ta' evanġelizzazzjoni għax inkunu qed nitkellmu minn perspettiva tal-Vanġelu ta' Gesu' Kristu u mhux neċessarjament inkunu konxji lil min qed nindirizzaw jew min qed isegwina. Katekeżi hija xi ħaġa iktar speċifika u personalizzata. Tikkatekizza tfisser iddaħħal f'mixja ta' fidi, fi proċess ta' konverżjoni. Katekeżi tfisser tinżel iżjed fil-fond tal-messaġġ tal-Vanġelu biex kif jgħid San pawl tniżżel l-għeruq tiegħek fil-persuna ta' Gesu'. Il-katekist hu dak li jintroduċi fil-ħajja nisranija u jsegwi f'mixja ta' maturita' nisranija. Il-katekeżi tapprofondixxi u tartikola anke f'duttrina jew tagħlim tal-Knisja dak li joħroġ mill-Vanġelu bħala Bxara Tajba għall-bniedem. Nistgħu ngħidu li l-Missjoni tal-Knisja li tevanġelizza hija mandat li l-Knisja rċeviet tibqa' tħoss id-dmir tiegħu lejn l-umanita' u lejn id-dinja in ġenerali. Bil-katekeżi il-Knisja tagħraf il-mandat tagħha li tagħmel dixxipli tal-Mulej. Għalhekk il-katekeżi hija mandat li joħroġ minn dak tal-evanġelizzazzjoni pero' li huwa ferm iktar intiż biex lil min aċċetta l-Vanġelu, il-Knisja bħala komunita' tiffurmah u twasslu jkun dixxiplu. (10 ta' Settembru 2011)
Evangelizzazzjoni u Katekezi